เพลิงไหม้โรงงานผลิตเม็ดโฟม สามารถควบคุมได้แล้วตั้งแต่เมื่อคืนที่ผ่านมา แต่เจ้าหน้าที่ยังคงฉีดโฟมเลี้ยงไว้ก่อน
ที่จุดเกิดเหตุเพลิงไหม้โรงงานผลิตเม็ดโฟมและพลาสติกภายในซอยกิ่งแก้ว 21 อำเภอบางพลี จังหวัดสมุทรปราการ ในช่วงเช้านี้ ทางเจ้าหน้าที่ดับเพลิงยังคงระดมฉีดโฟมดับไฟเลี้ยงไว้ ในจุดเสี่ยงที่อาจติดไฟได้อย่างต่อเนื่อง หลังจากเมื่อคืนที่ผ่านมา ทางเจ้าหน้าที่สามารถผจญเพลิง เพื่อปิดวาล์วสารเคมีของโรงงานได้แล้ว ทำให้ภารกิจควบคุมเพลิงไหม้สงบลงตั้งแต่เวลา 23.45 น.เมื่อคืนนี้ และขณะนี้ เจ้าหน้าที่ดับเพลิงของสถานีดับเพลิงบางพลีใหญ่และหน่วยงานต่างๆ ยังคงร่วมเฝ้าระวังการปะทุของไฟอย่างต่อเนื่อง หลังจากช่วงเวลา 07:00 น.ที่ผ่านมาเกิดเสียงดังปะทุขึ้นหลายครั้งในบริเวณที่เกิดเหตุ ที่เจ้าหน้าที่กำลังฉีดโฟมปกคลุมสารเคมีไว้ แต่มีกลุ่มควันขึ้น จากนั้นไม่นานเกิดเปลวเพลิงและควันดำจำนวนมากอีกครั้ง โดยเจ้าหน้าที่สามารถควบคุมเพลิงได้ภายใน 30 นาที และยังคงต้องติดตามตลอดทั้งวันนี้ เพราะยังเกิดเหตุการปะทุของไฟขึ้นอย่างต่อเนื่องมากกว่า 3 ครั้งแล้ว หลังจากสามารถควบคุมเพลิงไหม้ให้สงบลงตั้งแต่เมื่อคืนนี้สำหรับประชาชนยังไม่สามารถเดินทางกลับเข้ามาในพื้นที่ได้ โดยขอให้รอประกาศจากในพื้นที่ก่อน